Apie atstatymą
Sakoma, kad lengviau atstatyti sugriautą miestą nei susigrąžinti prarastą reputaciją. Todėl aptarkime tai, ką galima atstatyti, o ką – susigrąžinti. 
Logiškai atstatyti galima tik tai, kas statoma, – miestą, pastatą, paminklą. Pavyzdžiui:
Paryžiaus Dievo Motinos katedrai atstatyti reikės daugiau nei tūkstančio ąžuolų.
O nematerialaus atkūrimo, atnaujinimo, buvusios padėties ar statuso grąžinimo reikšmėmis šio veiksmažodžio reikėtų vengti ir vietoj jo vartoti žodžius atkurti, atgauti, grąžinti. Pavyzdžiui:
Lietuva ne atstatė, o atkūrė, atgavo nepriklausomybę.
Valstybėje būtina grąžinti teisingumą. 
Santykiai su draugais, nutraukti ryšiai ne atstatomi, o atkuriami; turinys, dingę dokumentai atgaminami; pasenę įrenginiai atnaujinami; prarasti skysčiai ir mineralai grąžinami.
Kalbant apie teisių atkūrimą, taip pat tinka veiksmažodžiai grąžinti, atkurti, atgauti. Pavyzdžiui: atkūrė nuosavybės teises, atgavo turtą, pilietybę, susigrąžino žemę. 
Taigi, tai, kas mums brangu ir svarbu, susigrąžinkime, o atstatymą palikime statybininkams ir restauratoriams.

